《寄题刘永年桂堂》
宋代·曾丰

四时之气秋气清，月之掬之水中精。
四时之月秋月明，桂之掬之木中英。
沆瀣蒸开黄烂熳，分似群仙清鼻观。
君家谁会术之幻，乘夜入月移此粲。
微风透帘日透窗，老叶弄缥花弄缃。
翁在中央季在旁，读万卷书字字香。
颤阏四开香入髓，薰融人欲发天理。
鲤伋点参贤父子，传芳后叶殊未已。
一枝五枝聊自诡，郄家窦家勿相侈，
刘家正恐不免耳。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。